**ΑΠΟΚΑΤΑΣΤΑΣΗ ΔΩΜΑΤΩΝ ΚΑΙ ΣΥΝΤΗΡΗΣΗ ΤΟΙΧΟΓΡΑΦΙΩΝ ΙΕΡΑΣ ΜΟΝΗΣ ΑΓΙΟΥ ΙΩΑΝΝΗ ΘΕΟΛΟΓΟΥ ΠΑΤΜΟΥ**

Το έργο «Αποκατάσταση δωμάτων και συντήρηση τοιχογραφιών Ιεράς Μονής Αγίου Ιωάννη Θεολόγου Πάτμου» εντάχθηκε στο Επιχειρησιακό Πρόγραμμα «Ανταγωνιστικότητα, Επιχειρηματικότητα & Καινοτομία» με προϋπολογισμό 985.000 €, χρηματοδότηση από το Ευρωπαϊκό Ταμείο Περιφερειακής Ανάπτυξης και δικαιούχο την Εφορεία Αρχαιοτήτων Δωδεκανήσου.

Η μονή του Αγίου Ιωάννη του Θεολόγου, ιδρύθηκε το 1088 από τον όσιο Χριστόδουλο και έχει περιληφθεί στον κατάλογο των Μνημείων της παγκόσμιας Κληρονομιάς της UNESCO (1999). Το καθολικό της διασώζει εξαίρετες τοιχογραφίες του 15ου αιώνα, ενώ τον 13ο αιώνα χρονολογούνται οι τοιχογραφίες της τράπεζας. Το φυσικό αντικείμενο της Πράξης περιλαμβάνει την αντιμετώπιση της υγρασίας που αντιμετωπίζει το μνημείο με τη μόνωση και την αποκατάσταση των δωμάτων του, όπως επίσης και τη συντήρηση των τοιχογραφιών του.

Πιο συγκεκριμένα, προβλέπεται να γίνουν οι ακόλουθες επεμβάσεις: **Δώματα**: Γενική ανάσυρση των δωμάτων του συγκροτήματος (έκτασης 1.670 τ.μ.), με προτεραιότητα στην ανατολική πλευρά, όπου παρατηρούνται τα μεγαλύτερα προβλήματα, καθαίρεση των επιστρώσεων, διάστρωση διαδοχικά με πέτσωμα από σανίδες, υγρομονωτικό στρώμα διαπνέουσας μεμβράνης, ελαφρομπετόν ρύσεων, δεύτερο υγρομονωτικό στρώμα διαπνέουσας μεμβράνης, κονία εξομάλυνσης και πλακίδια τύπου cotto. Παρόμοια διαδικασία θα ακολουθηθεί και στις θολωτές κατασκευές. **Υδρορρόες**: Θα κατασκευασθούν νέες υδρορρόες (συνολικού μήκους 183 μ.), όλες εξωτερικές, ενώ οι παλαιές θα καταργηθούν και θα σφραγισθούν. **Στεγανοποιήσεις προεξοχών**: Οι αρχιτεκτονικές προεξοχές της ανατολικής πλευράς (κορδόνι σκάρπας, μικρές στέγες, συνολικού μήκους 230 μ.), οι οποίες είναι πιθανόν να οδηγούν τα όμβρια στο εσωτερικό του κτηρίου, θα καλυφθούν με μολυβδόφυλλα (έκτασης 8 τ.μ.), πάνω σε υπόστρωμα αργίλου με επαρκή κλίση για την απορροή των υδάτων. **Αρμολογήματα**: Σε περιορισμένες επιφάνειες των τοίχων (έκτασης 450 τ.μ.), ιδίως της ανατολικής πλευράς, όπου απαιτείται, θα γίνουν αρμολογήματα. **Συντήρηση τοιχογραφιών**: Θα πραγματοποιηθεί συντήρηση των τοιχογραφιών του ιερού βήματος, του δυτικού σταυροθολίου του καθολικού και της τράπεζας. Στο καθολικό θα πραγματοποιηθούν οι εξής εργασίες: στερέωση των αποκολλημένων από την τοιχοποιία κονιαμάτων (έκτασης περίπου 5 τ.μ.) και αποσαθρωμένων κονιαμάτων (έκτασης 2 τ.μ.), καθαρισμός των τοιχογραφημένων επιφανειών (έκτασης περίπου 110 τ. μ.), σποραδικές αφαιρέσεις αλάτων και επιζωγραφίσεων. Στην τράπεζα ο ζωγραφικός διάκοσμος εκτείνεται σε επιφάνεια 123 τ.μ. περίπου. Θα πραγματοποιηθούν στερεώσεις αποκολλημένων κονιαμάτων (έκτασης 20 τ.μ.), καθαιρέσεις νεώτερων κονιαμάτων στον δυτικό και βόρειο τοίχο (έκτασης 130 τ.μ.), απομακρύνσεις πέπλων αλάτων και καθαρισμός της ζωγραφικής επιφάνειας. Για τις ανάγκες της τεκμηρίωσης του έργου θα γίνει προμήθεια φορητού φασματογράφου υπερύθρου FTIR, ώστε να επιτευχθεί η διάγνωση των χρωστικών, των τοιχογραφικών φάσεων, των μεταγενέστερων επεμβάσεων (λ.χ. επιζωγραφίσεων, βερνικιών) και η ανίχνευση τυχόν υποκείμενων ζωγραφικών στρωμάτων. Επιπροσθέτως, θα πραγματοποιηθεί φωτογράφιση με πολυφασματική κάμερα για την ανάγνωση φθαρμένων επιγραφών. **Τεκμηρίωση-προβολή-παρουσίαση του έργου (εν γένει και ειδικότερα για τα ΑμεΑ)**: Για τις ανάγκες δημοσιότητας του έργου, μετά την ολοκλήρωσή του, θα εκδοθεί έντυπο ενημερωτικό υλικό στην ελληνική και αγγλική γλώσσα (5.000 τεμάχια) και σε γραφή Braille (500 τεμάχια), ενώ θα πραγματοποιηθεί ειδική επιστημονική ημερίδα για την παρουσίασή του στο ευρύ κοινό. Επιπροσθέτως, προβλέπεται η παραγωγή οπτικοακουστικού υλικού-βίντεο που θα προβάλλεται σε ήδη διαμορφωμένη αίθουσα του συγκροτήματος της Ιεράς Αποκάλυψης. Στο οπτικοακουστικό αυτό θα παρουσιάζονται τα στάδια των εργασιών που θα έχουν υλοποιηθεί στο πλαίσιο του έργου, με έμφαση στον καθαρισμό και τη συντήρηση των τοιχογραφιών, σε συνδυασμό με ιστορικές και αρχαιολογικές πληροφορίες για τη μονή.

α) Αποκατεστημένα δώματα της μονής συνολικής έκτασης 1.670 τ.μ. και νέες υδρορρόες μήκους 183 μ. β) Συντηρημένες τοιχογραφίες του ιερού βήματος και του δυτικού τμήματος του καθολικού και της τράπεζας, συνολικής έκτασης 233 τ.μ. γ) Έντυπο ενημερωτικό υλικό στην ελληνική και την αγγλική γλώσσα (5.000 τεμάχια) και σε γραφή Braille (500 τεμάχια) - πραγματοποίηση ειδικής επιστημονικής ημερίδας για την παρουσίαση του ολοκληρωμένου έργου στο ευρύ κοινό. δ) Παραγωγή οπτικοακουστικού υλικού-βίντεο για την προβολή των εργασιών που θα προβάλλεται σε ήδη διαμορφωμένη αίθουσα της Ιεράς Αποκάλυψης, με σκοπό την ενημέρωση των ΑμεΑ και του ευρύτερου κοινού εν γένει.

Από την ολοκλήρωση των έργων της πράξης θα ωφεληθεί το νησί της Νάξου αφού η πράξη θα συμβάλλει στην ανάπτυξη του πολιτιστικού τουρισμού και θα αποτελέσει μια σοβαρή θέση στο δίκτυο Πολιτιστικού Τουρισμού των Δωδεκανήσου.